АдэкIэ зэхьэзэхуэр къапоплъэ
Тыркум щригъэкIуэкIа етIуанэ зыгъэсэгъуэри «Спартак-Налшыкым» къиухащ. Пщэдей ар ди республикэм и къалащхьэм къэкIуэжынущ.
Къежьэжын и пэкIэ «Спартак-Налшыкым» и футболистхэм иужьрей зэныбжьэгъугъэ зэIущIэр Тыркум и Анталье щIыпIэм щрагъэкIуэкIащ. Абыхэм хьэрхуэрэгъу къахуэхъуащ Украинэм и япэ лигэм щыджэгу Чернигов и «Десна» командэр.
Ди щIалэхэм зэIущIэм жыджэру къыщIадзащ икIи ещанэ дакъикъэм Сирадзе Давид дигъэкIа топым и фIыгъэкIэ япэ ищащ. Дакъикъэ тIощI дэкIри грузин гъуащхьауэр аргуэру къыхэжаныкIащ.
2:0-у «Спартак-Налшыкыр» япэ зэрищам чер-ниговдэсхэр игъэдзыхакъым. ЗэIущIэр зэпагъэуным ипэ къихуэу, дакъикъищым къриубыдэу, абыхэм бжыгъэр зэхуэдэ ящIыжащ.
Джэгум и IыхьитIым я зэхуакум зэрызагъэпсэхуа дакъикъэ зыбгъупщIым ди щIалэхэм зызэщIаубыдэжащ. Къихьэжа иужькIэ абыхэм аргуэру бжьыпэр яубыдыжащ, арщхьэкIэ зыкъомрэ бжыгъэм зрагъэхъуэжыфакъым. Ар щахузэфIэкIар 75-нэ дакъикъэрщ. Киреев Игорь лъэщу зэуа топым «Дес- на»-м и гъуащхьэтетыр пэлъэщакъым.
Абы иужькIэ лъэны-къуитIри къыхэжаныкIыфакъым. Арати, джэгур 3:2-уэ иухащ, налшыкдэсхэр текIуауэ.
Зэрыхуэбгъэфащэ хъунумкIэ Чернигов и «Дес- на»-м дагъэджэгуахэращ гъатхэпэм и 9-м щIэзыдзэжыну Урысей Федерацэм футболымкIэ япэ дивизионым и пэщIэдзэ зэIущIэм ди тренерхэм кърагъэхьэнур. Мис ахэр: Цыган, Суслов (Мэкъуауэ), Костин, Зинович, Джикие (Абазэ), Киреев (Чхапелие), Щэуей (Чуперкэ), Галин (Рябокобыленкэ), Рухаиа (Султонов), Сирадзе (Бажэ), Панюков (Болэ).
Жыласэ Заурбэч.
